ai4bharat/Pralekha huggingface dataset:
விவசாயத்துறை அமைச்சகம்
பிரதமரின் பயிர் காப்பீட்டு திட்டம்: வெற்றிகரமான 5 வருடங்கள்
ஐந்து வருடங்களுக்கு முன்னர், அதாவது 2016 ஜனவரி 13 அன்று, இந்திய விவசாயிகளின் பயிர்கள் எதிர்கொள்ளும் ஆபத்துகளை கையாளும் முறையை வலுப்படுத்துவதற்கான வரலாற்று சிறப்புமிக்க முடிவொன்றை எடுத்த மத்திய அரசு, பிரதமரின் பயிர் காப்பீட்டு திட்டத்திற்கு ஒப்புதல் அளித்தது.
நாடு முழுவதும் உள்ள விவசாயிகளுக்கு, குறைவான, ஒரே மாதிரியான கட்டணத்தில் விரிவான காப்பீட்டுத் தீர்வை அளிக்கும் மைல்கல் நடவடிக்கையாக இந்தத் திட்டம் உருவாக்கப்பட்டது. விவசாயிகளின் நலனைப் பாதுகாக்க இந்திய அரசு உறுதி பூண்டுள்ளது.
விவசாயிகளின் பங்குத் தொகைக்கு அதிகமான காப்பீட்டு கட்டணம் மாநில அரசாலும், மத்திய அரசாலும் சமமாக பகிர்ந்து கொள்ளப்படுகின்றன. ஆனால், வடகிழக்கு மாநிலங்களில் இந்தத் திட்டத்தை ஊக்குவிப்பதற்காக மத்திய அரசு 90 சதவீத கட்டண மானியத்தை ஏற்கிறது.
பிரதமரின் பயிர் காப்பீட்டுத் திட்டத்திற்கு முன் இருந்த சராசரி காப்பீட்டு தொகையான ஒரு ஹெக்டேருக்கு ரூ.15,100 என்பது, பிரதமரின் பயிர் காப்பீட்டுத் திட்டத்தில் ரூ.40,700 ஆக உயர்த்தப்பட்டது.
2019 கரீப் பருவத்தில் ஆந்திரப் பிரதேசம் மற்றும் கர்நாடக மாநிலங்களில் வறண்ட சூழல் நிலவிய போது ரூ 500 கோடிக்கும் அதிகமான கோரிக்கைகள் உள்ளிட்டவை இத்திட்டத்தின் குறிப்பிடத்தக்க உதாரணங்கள் ஆகும். ஒரு வருடத்தில் 5.5 கோடிக்கும் அதிகமான விவசாயிகளின் விண்ணப்பங்கள் பெறப்படுகின்றன.
இது வரை, இந்தத் திட்டத்தின் கிழ் ரூ 90,000 கோடிக்கும் அதிகமான காப்பீட்டுத் தொகை வழங்கப்பட்டுள்ளது. ஆதார் இணைப்பின் மூலம் காப்பீட்டுத் தொகை விவசாயிகளின் வங்கி கணக்குகளுக்கே விரைவாகச் செலுத்தப்படுகிறது.
கொவிட் பொதுமுடக்க காலத்தில் கூட ரூ 8,741.30 கோடி காப்பீட்டுத் தொகையாக வழங்கப்பட்ட நிலையில், சுமார் 70 லட்சம் விவசாயிகள் பலனடைந்தனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1687913
பிரதமர் அலுவலகம்
பிகார், உத்தரப்பிரதேச மாநிலங்களில் கனமழை மற்றும் மின்னலால் உயிரிழந்தவர்களுக்கு பிரதமர் இரங்கல்
பிரதமர் திரு நரேந்திர மோடி, பிகார் மற்றும் உத்தரப்பிரதேச மாநிலங்களின் சில பகுதிகளில் பெய்த கனமழை மற்றும் மின்னல் தாக்குதலால் உயிரிழந்தவர்களுக்கு இரங்கல் தெரிவித்துள்ளார்.
மத்திய பணியாளர் தேர்வாணையம்
ஒருங்கிணைந்த பாதுகாப்பு பணிகள் தேர்வு , 2017
மத்திய அரசு பணியாளர் தேர்வாணையம் சார்பில் சென்ற ஆண்டு நடத்தப்பட்ட ஒருங்கிணைந்த பாதுகாப்பு பணிகள் தேர்வு முடிவுகள் மற்றும் அதனைத் தொடர்ந்து பாதுகாப்பு அமைச்சகத்தின் பணியாளர் தேர்வு வாரியத்தால் நடத்தப்பட்ட நேர்காணலின் அடிப்படையில் இறுதியாக தெரிவு செய்யப்பட்டவர்களின் பட்டியல் வெளியிடப்பட்டுள்ளது. இந்த பட்டியலில் மொத்தம் 227 பேர் இடம்பெற்றுள்ளனர். தெரிவு செய்யப்பட்ட ஆண் அதிகாரிகள் சென்னையில் உள்ள ராணுவ அதிகாரிகள் பயிற்சிக் கல்லூரியில் 108 ஆவது குறுகியகால பயிற்சிக்கு சேர்த்துக்கொள்ளப்படுவார்கள். 22 ஆவது குறுகியகால தொழில்நுட்பம் சாராத பயிற்சியில் பெண் அதிகாரிகள் சேர்த்துக் கொள்ளப்படுவார்கள். இந்த பயிற்சிகள் இந்த ஆண்டு அக்டோபர் மாதம் தொடங்குகிறது.
இந்த தேர்வு முடிவுகள் குறித்த விவரங்களை மத்திய பணியாளர் தேர்வாணையத்தின் இணைய தளத்தில் தெரிந்துகொள்ளலாம் என்று அரசு செய்திக் குறிப்பு தெரிவிக்கிறது.
ரெயில்வே அமைச்சகம்
ரயில்வே துறை குறித்த முக்கிய அறிவிப்புகள்
ரயில்வே உள்கட்டமைப்பை வலுப்படுத்தும் வகையிலும், எதிர்காலத்திற்கு ஏற்ற வகையில் இந்திய ரயில்வேயை தயார்படுத்துவதற்காகவும், 2021 பிப்ரவரி மற்றும் மார்ச் மாதங்களிலும், 2021-22 நிதியாண்டிலும் தனது பல்வேறு மண்டலங்களில் செயல்படுத்துவதற்கான 56 திட்டங்களை இந்திய ரயில்வே அடையாளம் கண்டுள்ளது.
இதுவரை இல்லாத வகையில், மூலதன செலவினங்களுக்காக ரூ 2,15,058 கோடியை இந்தாண்டு ரயில்வே செலவிடவுள்ளது. நாடாளுமன்றத்தின் மக்களவையில் கேள்விகளுக்கு எழுத்துப்பூர்வமாக பதிலளித்த மத்திய ரயில்வே, வர்த்தகம் & தொழில்கள் மற்றும் நுகர்வோர் விவகாரங்கள், உணவு, & பொது விநியோகம் அமைச்சர் திரு.பியூஷ் கோயல், கிழக்கு மற்றும் மேற்கு பிரத்தியேக சரக்கு ரயில்பாதைகளின் இரு பிரிவுகளை பிரதமர் திறந்து வைத்துள்ளதாக தெரிவித்தார்.
ரயில்வே சரக்கு போக்குவரத்தை அதிகரிக்க பல்வேறு நடவடிக்கைகள் எடுக்கப்பட்டு வருவதாகவும், கிசான் ரயிலின் மூலம் எடுத்து செல்லப்படும் பழங்கள் மற்றும் காய்கறிகளுக்கான கட்டணங்கள் மீது 50 சதவீதம் மானியம் வழங்கப்படுவதாகவும் அவர் கூறினார்.
2017-18-ஆம் ஆண்டு 380 ஜோடி ரயில்களில் இருந்த பேண்ட்ரி கார்/மினி பேண்ட்ரி எனப்படும் உணவு வழங்கும் வசதிகள், 2019-20-ஆம் ஆண்டில் 419 ஜோடி ரயில்களுக்கு அதிகரிக்கப்பட்டுள்ளது.
ரயில் நிலையங்களை முறையாக பராமரிப்பதற்காகவும், பயணிகளுக்கு வசதிகளை ஏற்படுத்துவதற்காகவும் நிதி ஒதுக்கீடு தொடர்ந்து அதிகரிக்கப்பட்டு வருகிறது. 2015-16-ஆம் ஆண்டு ரூ 1081.21 கோடியாக இருந்த இதற்கான செலவு, 2020-21-ஆம் ஆண்டில் டிசம்பர் 2020 வரையில் ரூ 1646.94 கோடியாக அதிகரித்துள்ளது.
ரயில் கழிவுகளின் செயல்திறன் மிக்க மேலாண்மைக்கான நடவடிக்கைகள் குறித்து பதிலளித்த அமைச்சர், குறிப்பிட்ட ரயில் நிலையங்களில் கழிவுகள் சேகரிக்கப்படுவதாகவும், அதன் பின்னர் அவை உள்ளாட்சி அமைப்புகளின் கிடங்குகளுக்கு அனுப்பப்படுவதாகவும் கூறினார்.
மலைப் பிரதேசங்களில், குறிப்பாக வடகிழக்கு மாநிலங்களில் பல ரயில் திட்டங்கள் செயல்படுத்தப்பட்டு வருகின்றன. 2020 ஏப்ரல் 1-ன் படி, ரூ 75,795 கோடி மதிப்பில் 19 திட்டங்கள் 2,008 கி.மீ நீளத்திற்கு வடகிழக்கு பிராந்தியத்தில் செயல்படுத்தப்பட்டு வருகின்றன.
விவசாயிகள் தங்களது பொருட்களை பல்வேறு இடங்களுக்கு எளிதாக எடுத்து செல்வதற்காக தொடங்கப்பட்ட கிசான் ரயில் திட்டத்தின் கீழ், 18 வழித்தடங்களில் கிசான் ரயில்கள் இது வரை இயக்கப்பட்டுள்ளன. 157 ரயில் சேவைகளின் மூலம் சுமார் 50,000 டன் விளைபொருட்கள் இது வரை எடுத்து செல்லப்பட்டுள்ளன.
ரயில்வே வலைப்பின்னல் தொழில்நுட்பத்தை மேம்படுத்துவதற்கான நீண்ட கால திட்டமிடலுக்காக தேசிய ரயில் திட்டத்தின் வரைவு இறுதி அறிக்கை ரயில்வே அமைச்சகத்தின் இணையதளத்தில் கிடைக்கிறது.
விரிவாக்கம், திறன் மேம்பாடு, சரக்கு முனையங்களை அமைத்தல், ரயில் நிலைய மறுசீரமைப்பு மற்றும் பல்வேறு நவீனப்படுத்துதல் நடவடிக்கைகளுக்காக 2030-ஆம் ஆண்டு வரை ரூ 50 லட்சம் கோடி முதலீடு ரயில்வேக்கு தேவைப்படுகிறது. இதற்காக பொது, தனியார் கூட்டுமுறையை பயன்படுத்திக்கொள்ள திட்டமிடப்பட்டு வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1694858
-------
(Visitor Counter : 110
பொருளாதார விவகாரங்களுக்கான மத்திய அமைச்சரவைக் குழு
14-வது நிதி ஆணையத்திலிருந்து அடுத்த நிதி ஆணையக் காலமான 2021 - 2026 வரை பல வகை கல்வி உதவித் தொகை திட்டத்தையும் “சூழல் மற்றும் பருவநிலை ஆய்வு – மாதிரி கண்காணிப்பு முறைகள் மற்றும் சேவைகள் ” திட்டத்தையும் தொடர அமைச்சரவை ஒப்புதல் வழங்கியுள்ளது
அக்ராஸ் மற்றும் அதன் 8 துணைத் திட்டங்களுக்கு அடுத்த நிதி சுழற்சியின் 5 ஆண்டுகளுக்கு ரூ.2135 கோடி செலவாகும் என மதிப்பிடப்பட்டுள்ளது
பல வகைf; கல்வி உதவித் தொகை திட்டத்தையும் “சூழல் மற்றும் பருவநிலை ஆய்வு – மாதிரி கண்காணிப்பு முறைகள் மற்றும் சேவைகள்  திட்டத்தையும் தொடரப் பிரதமர் திரு.நரேந்திர மோடி தலைமையில் இன்று நடைபெற்ற பொருளாதார விவகாரங்களுக்கான அமைச்சரவைக் குழு ஒப்புதல் வழங்கியுள்ளது. அக்ராஸ் மற்றும் அதன் 8 துணைத் திட்டங்களுக்கு அடுத்த நிதி சுழற்சியின் 5 ஆண்டுகளுக்கு அதாவது 2021-2026 வரை, ரூ.2135 கோடி செலவாகும் என மதிப்பிடப்பட்டுள்ளது. இந்தத் திட்டம் புவிசார் அறிவியல் அமைச்சகத்தின் பிரிவுகளான இந்திய வானிலை ஆய்வுத் துறை, நடுத்தர வகை வானிலை முன்னறிவிப்புக்கான தேசிய மையம், தட்பவெப்ப நிலை தொடர்பான இந்திய கல்விக்கழகம், கடல்சார்ந்த தகவல் சேவைகளுக்கான இந்திய தேசிய மையம் ஆகியவற்றின் மூலம் செயல்படுத்தப்படும்.
பொதுமக்களுக்கான வானிலை சேவை, வேளாண் துறைக்கான வானிலை சேவை, விமானப் போக்குவரத்துக்கான சேவைகள், சுற்றுச்சூழல் கண்காணிப்புச் சேவைகள், நீர் சார்ந்த வானிலை ஆய்வுச் சேவைகள், பருவநிலை சார்ந்த சேவைகள், சுற்றுலா, புனித யாத்திரை, மின் உற்பத்தி, நீர் நிர்வாகம், விளையாட்டுக்கள் மற்றும் சாகசம் போன்ற பல்வேறு சேவைகள் மூலம் பயன்பாட்டாளர்களுக்குப் பயனளிக்கும் வகையில் மேம்பட்ட வானிலை, பருவநிலை, கடல்சார் முன்னறிவிப்பு மற்றும் சேவைகள், பிற ஆபத்தான தொழில் சார்ந்த சேவைகளுக்கு மற்றும் தகவல்கள் பரிமாற்றம் செய்யப்படுவதை இந்தத் திட்டம் உறுதிபடுத்தும்.
(
விவசாயத்துறை அமைச்சகம்
கடந்த 3 ஆண்டுகளில் எண்ணெய் வித்துக்கள் உற்பத்தி கணிசமாக அதிகரித்துள்ளது
நாட்டில் எண்ணெய் வித்துக்கள் உற்பத்தி கடந்த 3 ஆண்டுகளில் கணிசமான அளவுக்கு அதிகரித்துள்ளது. 2018-19 ஆம் ஆண்டில் 31.52 மில்லியன் டன்னாக இருந்த உற்பத்தி 2021-22-ல் 37.15 மில்லியன் டன்னாக உயர்ந்துள்ளது.
2018-19 ஆம் ஆண்டு முதல் எண்ணெய் வித்துக்கள் மற்றும் பனை எண்ணெயின் உற்பத்தி தொடர்ந்து அதிகரித்து வந்துள்ளது. பனை எண்ணெய்க்காக தேசிய எண்ணெய் வித்துக்கள் இயக்கம் என்ற தனி அமைப்பை அரசு ஏற்படுத்தியுள்ளது.
இறக்குமதி சுமையை குறைக்க சமையல் எண்ணெய் உற்பத்தியை அதிகரிக்க இந்த இயக்கங்கள் செயல்படுத்தப்பட்டு வருகின்றன.
மக்களவையில் மத்திய வேளாண் மற்றும் உழவர்கள் நலத்துறை அமைச்சர் திரு.நரேந்திர சிங் தோமர் கேள்வி ஒன்றுக்கு எழுத்து மூலம் அளித்த பதிலில் இதனைத் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813677
சிறப்பு சேவைகள் மற்றும் கட்டுரைகள்
அந்தமான் செல்லுலார் சிறைச்சாலையை பார்வையிட்டார் மத்திய அமைச்சர் டாக்டர் எல்.முருகன்
அந்தமான் தலைநகர் போர்ட் பிளேரில் உள்ள செல்லுலார் சிறைச்சாலையை மத்திய தகவல் ஒலிபரப்பு, மீன்வளம், கால்நடை பராமரிப்பு மற்றும் பால்வளத்துறை இணையமைச்சர் டாக்டர் எல். முருகன் இன்று பார்வையிட்டார்.
குறிப்பாக விடுதலைப் போராட்ட வீரர் வீர் சாவர்க்கர் சிறை வைக்கப்பட்டிருந்த அறை, பிரிட்டிஷ் ஆட்சியின் போது கைதிகளுக்கு அளிக்கும் தண்டனை குறித்த விவரங்கள், சிறைச்சாலையின் 3 பிரிவுகள், வளாகத்தில் அமைந்துள்ள அணையா விளக்கு பார்வையிட்டார். சிறைச்சாலையின் மேல் பகுதிக்கு சென்றும் அமைச்சர் பார்வையிட்டார்.
பின்னர் சிறைச்சாலை வளாகத்தில் அமைந்துள்ள சுதந்திரப் போராட்டம் குறித்த புகைப்படக் காட்சியை பார்வையிட்ட அமைச்சர், அங்குள்ள வருகைப் பதிவேட்டில் சிறைச்சாலை தமது அனுபவத்தை பதிவிட்டார்.
முன்னதாக செல்லுலார் சிறைச்சாலை முன்பு உள்ள வீர் சாவர்க்கர் பூங்காவில் அமைந்துள்ள வீர் சாவர்க்கர், மொஹித் மொய்த்ரா, மோகன் கிஷோர் நாம்தாஸ், பாபா பான் சிங், மஹாவீர் சிங், பண்டிட் ராம் ரக்கா பாலி, இந்து பூஷண் ராய் ஆகிய சுதந்திரப் போராட்ட வீரர்களின் திருவுருவச் சிலைகளுக்கு மலர் தூவி மரியாதை செலுத்தினார்.
கப்பல் போக்குவரத்து அமைச்சகம்
கங்காவிலாஸ்- நீளமான முதல் நதிநீர் கப்பல் வாரணாசியிலிருந்து அசாமின் திப்ருகார்க் வரையிலானபயணம் தொடங்கப்பட்டு இருப்பதன் விளைவாக நீர் போக்குவரத்துக்கு ஊக்குவிப்பு
கங்கா விலாஸ்- நீளமான முதல் நதிநீர் கப்பல் வாரணாசியிலிருந்து அசாமின் திப்ருகார்க் வரையிலான பயணம் தொடங்கப்பட்டு இருப்பது, நதிநீர் போக்குவரத்து துறைக்கு ஊக்குவிக்கும் நடவடிக்கையாக அமைந்துள்ளது என்று மத்திய துறைமுகங்கள், கப்பல் மற்றும் நீர் போக்குவரத்துத் துறை அமைச்சர் திரு சர்பானந்த சோனோவால் மாநிலங்களவையில் எழுத்துப்பூர்வமான பதிலளித்துள்ளார்.
கடந்த 2022-ம் ஆண்டு மே 14-15 தேதிகளில் மும்பையில் சர்வதேச கப்பல் போக்குவரத்து மாநாடு நடந்தது. அதில் உலகளவில் சிறந்து விளங்கும் கப்பல்களை இயக்கும் நிறுவனங்கள் கலந்து கொண்டன.
இந்திய உள்நாட்டு நீர்வழிப் போக்குவரத்து ஆணையமானது, நீர்வழிப் போக்குவரத்துக்கு உதவுதல், படகுத் துறை அமைத்தல் மற்றும் எதிர்கால திட்டமிடல் போன்ற நடவடிக்கைகளை மேற்கொண்டு வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1896933
பிரதமர் அலுவலகம்
மத்திய அரசின் கீழ் நாடு கடந்து வந்த வளர்ச்சிப் பயணத்தை வெளிப்படுத்தும் இணையதள லிங்க்-கை பிரதமர் பகிர்ந்துள்ளார்
கடந்த ஒன்பது ஆண்டுகளில் தமது அரசு கடந்து வந்த வளர்ச்சிப் பயணத்தை வெளிப்படுத்தும் இணையதள லிங்க்-கை பிரதமர் திரு நரேந்திர மோடி தமது ட்விட்டர் பக்கத்தில் பகிர்ந்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் :
"நாட்டின் வளர்ச்சிக்காக கடந்த ஒன்பது ஆண்டுகளாக அசைக்க முடியாத அர்ப்பணிப்பை அளித்துள்ளோம். nm-4.com/9yrsofseva என்ற இணையதள முகவரிக்குள் சென்று நமது வளர்ச்சிப் பயணத்தை பார்வையிடுமாறு அனைவரையும் கேட்டுக் கொள்கிறேன். இதன் மூலம் மத்திய அரசின் பல்வேறு திட்டங்களின் கீழ் மக்கள் எத்தகைய பயனை அடைந்திருக்கிறார்கள் என்பதை நீங்கள் தெரிந்துக் கொள்ள வாய்ப்பு அளிக்கப்பட்டுள்ளது. #9YearsOfSeva"
பிரதமர் அலுவலகம்
ஜோர்டான் நாட்டு முடியரசின் 100வது ஆண்டு விழாவை முன்னிட்டு ஜோர்டான் மன்னர் மேதகு 2ம் அப்துல்லா மற்றும் ஜோர்டான் மக்களுக்கு பிரதமர் வாழ்த்து
ஜோர்டான் நாட்டு முடியரசின் 100வது ஆண்டு விழாவை முன்னிட்டு ஜோர்டான் மன்னர் மேதகு 2ம் அப்துல்லா மற்றும் ஜோர்டான் மக்களுக்கு வீடியோ தகவல் மூலம் பிரதமர் திரு நரேந்திர மோடி வாழ்த்து தெரிவித்தார்.
அவர் வெளியிட்ட வீடியோ தகவலில், ஜோர்டான் மன்னர் மேதகு 2ம் அப்துல்லா மற்றும் ஜோர்டான் மக்களுக்கு பிரதமர் தனது நெஞ்சார்ந்த வாழ்த்துகளை தெரிவித்துள்ளார்.
ஜோர்டான் மன்னரின் தொலைநோக்கு தலைமையின் கீழ் ஜோர்டான் நீடித்த மற்றும் ஒருங்கிணைந்த வளர்ச்சி பெற்றதற்காகவும், பொருளாதார, சமூக கலாச்சார துறைகளில் குறிப்பிடத்தக்க முன்னேற்றம் அடைந்ததற்காகவும், பிரதமர் திரு நரேந்திர மோடி பாராட்டினார்.
மேற்கு ஆசியாவில் அமைதியை மேம்படுத்துவதில், மேதகு மன்னர் 2ம் அப்துல்லா முக்கிய பங்காற்றியதை குறிப்பிட்ட பிரதமர், ஜோர்டான் இன்று சக்திவாய்ந்த குரலாகவும், நடுநிலைமிக்க, அனைவரையும் ஒன்றிணைக்கும் சர்வதேச அடையாளமாகவும் உருவெடுத்துள்ளது என பிரதமர் குறிப்பிட்டார்.
இந்தியா-ஜோர்டான் இடையேயான நெருங்கிய உறவை குறிப்பிட்ட பிரதமர், மேதகு மன்னர் இரண்டாம் அப்துல்லா, கடந்த 2018ம் ஆண்டு இந்தியா வந்ததையும் அன்புடன் நினைவுக் கூர்ந்தார். அப்போது, சகிப்பு தன்மை, ஒற்றுமை மற்றும் மனித கவுரவத்துக்கான மரியாதை பற்றி 2004ம் ஆண்டில் அம்மான் வெளியிட்ட செய்தியை மேதகு மன்னர் மீண்டும் வலியுறுத்தினார்.
அமைதி மற்றும் செழிப்புக்கு மிதமான மற்றும் அமைதியான வாழ்வு முக்கியம் என்ற நம்பிக்கையில் இந்தியாவும், ஜோர்டானும் இணைந்துள்ளன என பிரதமர் குறிப்பிட்டார். மனித இனத்தின் சிறந்த எதிர்காலத்துக்கு, கூட்டாக முயற்சிகள் மேற்கொள்வதில், இரு நாடுகளும் தொடர்ந்து இணைந்து செயல்படும் என பிரதமர் வலியுறுத்தினார்.
------
(
குடியரசுத் தலைவர் செயலகம்
ஆகஸ்ட் 26 முதல் 29 வரை குடியரசுத் தலைவர் உத்தரப்பிரதேசம் பயணம்
குடியரசுத் தலைவர் திரு ராம் நாத் கோவிந்த், ஆகஸ்ட் 26 முதல் 29 வரை உத்தரப்பிரதேசத்திற்கு  பயணம் மேற்கொள்வார்.
ஆகஸ்ட் 26-ஆம் தேதி, லக்னோவில் உள்ள பாபாசாகேப் பீம்ராவ் அம்பேத்கர் பல்கலைக்கழகத்தின் 9-வது பட்டமளிப்பு விழாவில் குடியரசுத் தலைவர் கலந்து கொள்வார்.
ஆகஸ்ட் 27-ஆம் தேதி உத்தரப்பிரதேசத்தின் முன்னாள் முதலமைச்சரான டாக்டர். சம்பூர்ணானந்தின் உருவச்சிலையையும், லக்னோவில் உள்ள கேப்டன் மனோஜ் பாண்டே சைனிக் பள்ளியின் புதிய அரங்கையும் அவர் திறந்து வைப்பார். அதே நாளில் நடைபெறும் லக்னோவின் சஞ்சய் காந்தி முதுநிலை மருத்துவ அறிவியல் நிறுவனத்தின் 26-ஆவது பட்டமளிப்பு விழாவில் குடியரசுத் தலைவர் பங்கேற்பார்.
ஆகஸ்ட் 28-ஆம் தேதி, கோரக்பூரில் மகாயோகி குரு கோரக்நாத் ஆயுஷ் மகா வித்யாலயாவிற்கு அடிக்கல் நாட்டி, மகாயோகி கோரக்நாத் விஸ்வ வித்யாலயாவை குடியரசுத் தலைவர் திரு ராம் நாத் கோவிந்த் திறந்து வைப்பார்.
ஆகஸ்ட் 29-ஆம் தேதி லக்னோவில் இருந்து ரயில் மூலம் அயோத்தி செல்லும் குடியரசுத் தலைவர், துளசி ஸ்மராக் பவனின் புதுப்பித்தல்/ கட்டமைப்பு மற்றும் நகரப் பேருந்து நிலையம் மற்றும் அயோதி தாம் உள்ளிட்ட உத்தரப்பிரதேச அரசின் சுற்றுலா மற்றும் கலாச்சாரத் துறையின் பல்வேறு திட்டங்களைத் திறந்துவைப்பார். அயோத்தியில் பயணத்தை நிறைவு செய்வதற்கு முன்பு அங்கு உருவாக்கப்பட்டு வரும் ஸ்ரீ ராமர் ஆலயத்திற்குச் சென்று, குடியரசுத் தலைவர் பூஜைகளை மேற்கொள்வார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748593
-----
(Visitor Counter : 163
சிறப்பு சேவைகள் மற்றும் கட்டுரைகள்
தேசிய குறு,சிறு மற்றும் நடுத்தர தொழில் நிறுவன விருதுகள் 2023-க்கு விண்ணப்பங்கள் வரவேற்கப்படுகின்றன
உள்நாடு மற்றும் சர்வதேச சந்தையில் போட்டியை எதிர்கொள்ளும் வகையில் இந்திய தொழில்முனைவோர்கள் சிறந்த படைப்புடன் கூடிய புதுமையான பொருட்களை உருவாக்கி வருகின்றனர். இதுபோன்ற குறு, சிறு மற்றும் நடுத்தர தொழில் நிறுவனங்களை ஊக்குவித்து அவர்களுடைய பங்களிப்பை அங்கீகரிக்கும் வகையில், தேசிய அளவிலான விருதுகளை குறு, சிறு மற்றும் நடுத்தர தொழில் துறை அமைச்சகம் வழங்கி வருகிறது.
அத்துடன் குறு, சிறு மற்றும் நடுத்தர தொழில் நிறுவனங்களின் வளர்ச்சிக்காக மாநிலம், யூனியன் பிரதேச அரசுகள் மற்றும் முன்னோடி மாவட்டங்களை ஊக்குவிக்கும் வகையில் தேசிய அளவில் தரவரிசைப்படுத்தப்படுகிறது. அதே போல் குறு, சிறு மற்றும் நடுத்தர தொழில் நிறுவனங்களுக்கு கடன் அளிப்பதில் சிறந்து விளங்கியமைக்காக வங்கிகளும் தரவரிசைப்படுத்தப்படுகிறது.
அந்தவகையில் 4 பிரிவுகளில் விருதுகள் வழங்கப்படுகிறது.
- தொழில்முனைவோர் விருது
 உற்பத்தி தொழில்முனைவோர்
 சேவை தொழில்முனைவோர்
 தொழில்துறையின் சிறப்புப் பிரிவு
2. மாநில விருது
3. மாவட்ட விருது 
4. வங்கி விருது
இவ்விருதுகளுக்காக https://dashboard.msme.gov.in/na/Ent_NA_Admin/Ent_index.aspx. என்ற இணையதளம் மூலம் விண்ணப்பங்களைப் பெறலாம்.
விண்ணப்பங்களை சமர்ப்பிப்பதற்கான கடைசி நாள் 31.05.2023 வரை நீட்டிக்கப்பட்டுள்ளது. மேலும் விவரங்களுக்கு 044-22501011/12/13/14 என்ற தொலைபேசி எண்களிலும், dcdi-Chennai@dcmsme.gov.in என்ற மின்னஞ்சலிலும் தொடர்பு கொள்ளலாம்.
இளைஞர் நலன் மற்றும் விளையாட்டு அமைச்சகம்
காமன்வெல்த் விளையாட்டுப் போட்டிகள் 2022-ல் பளுதூக்குதலில் இந்தியாவின் 3-வது தங்கப்பதக்கத்தை அசிந்தா ஷீலி வென்றுள்ளார்
காமன்வெல்த் விளையாட்டுப் போட்டிகள் 2022-ல் ஞாயிறன்று இரவு நடைபெற்ற ஆடவருக்கான பளுதூக்கும் போட்டியின் இறுதிச்சுற்றில் 73 கிலோ எடைப்பிரிவில் பளுதூக்கும் வீரர் அசிந்தா ஷீலி தங்கப்பதக்கம் வென்றார். இந்தப் போட்டிகளில் அவர் மொத்தம் 313 கிலோ எடைதூக்கினார் . இந்த போட்டிகளில் இந்தியாவுக்கு இது 6-வது பதக்கமாகும். மேலும் 3-வது தங்கப்பதக்கம். அசிந்தாவின் செயல்பாட்டுக்காக குடியரசுத் தலைவர் திருமதி திரௌபதி முர்மு, பிரதமர் திரு நரேந்திர மோடி, மத்திய விளையாட்டுத்துறை அமைச்சர் திரு அனுராக் தாக்கூர் மற்றும் நாட்டின் பல்வேறு பகுதிகளைச் சேர்ந்த மக்கள் வாழ்த்து தெரிவித்துள்ளனர்.
தங்கப்பதக்கம் வென்ற அசிந்தா ஷீலிக்கு குடியரசுத் தலைவர் திருமதி திரௌபதி முர்மு வாழ்த்து தெரிவித்துள்ளார். “தங்கப்பதக்கம் வென்றிருப்பதோடு, காமன்வெல்த் போட்டிகளில் மூவண்ணக்கொடியை உயரப்பறக்க செய்து அசிந்தா ஷீலி இந்தியாவை பெருமிதம் கொள்ளச்செய்திருக்கிறார். நீங்கள் தோல்வியை உடனடியாக ஒரே முயற்சியில் சரி செய்து மேல்நிலைக்கு வந்துவிட்டீர்கள். வரலாற்றை உருவாக்கியுள்ள நீங்கள் சாம்பியனாக திகழ்கிறீர்கள். நெஞ்சார்ந்த வாழ்த்துக்கள்!” என்று குடியரசுத் தலைவர் ட்விட்டர் செய்தியில் கூறியுள்ளார்.
தங்கப்பதக்கம் வென்ற பளுதூக்கும் வீரர் அசிந்தா ஷீலிக்கு பிரதமர் திரு நரேந்திர மோடி வாழ்த்து தெரிவித்துள்ளார். “காமன்வெல்த் விளையாட்டுகளில் திறமைமிக்க அசிந்தா ஷீலி தங்கப்பதக்கம் வென்றிருப்பது மகிழ்ச்சியளித்தது. அமைதியான இயல்பு மற்றும் மனஉறுதிக்கு அவர் பெயர் பெற்றவர். தனது சிறப்பு சாதனைக்காக அவர் மிகவும் கடுமையாக உழைத்தவர். அவரது எதிர்கால முயற்சிகளுக்காக எனது நல்வாழ்த்துக்களை தெரிவித்து கொள்கிறேன்” என்று ட்விட்டரில் பிரதமர் கூறியுள்ளார்.
வீடியோ காட்சி ஒன்றையும் பிரதமர் பகிர்ந்துள்ளார். “காமன்வெல்த் விளையாட்டுகளுக்கான நமது அணி புறப்படுவதற்கு முன் அசிந்தா ஷீலியுடன் நான் கலந்துரையாடினேன். அவரது தாய் மற்றும் சகோதரரின் ஆதரவு பெற்றது குறித்து நாங்கள் விவாதித்தோம். தற்போது பதக்கம் ஒன்றை வென்றுள்ள நிலையில் திரைப்படம் காண அவருக்கு நேரம் கிடைக்கும் என்று நான் நம்புகிறேன்” என்று ட்விட்டரில் பிரதமர் தெரிவித்துள்ளார்.
தங்கப்பதக்கம் வென்றுள்ள அசிந்தா ஷீலிக்கு, விளையாட்டுத்துறை அமைச்சர் திரு அனுராக் சிங் தாக்கூர் வாழ்த்து தெரிவித்துள்ளார். ட்விட்டர் செய்தியில் திரு தாக்கூர் கூறியிருப்பதாவது, “பாட்டியாலாவில் உள்ள என்எஸ்என்ஐஎஸ் பயிற்சி களத்தில் திருவாளர் அமைதி என்று அறியப்பட்ட அசிந்தா ஷீலி காமன்வெல்த் விளையாட்டுக்கள் 2022-ல் இந்தியாவுக்கு 3-வது தங்கப்பதக்கத்தை பெற்று தந்துள்ளார். இந்தியாவுக்கு பாராட்டுக்களை கொண்டுவந்துள்ள, பதக்கம் வென்ற போது போட்டியில் சாதனை படைத்துள்ள அசிந்தாவுக்கு வாழ்த்துக்கள். மொத்தம் 313 கிலோ பளு தூக்கியிருப்பது மெச்சத்தக்கது!! #Cheer4India.”
குடியரசுத் துணைத் தலைவர் செயலகம்
தொற்று காலத்தில் முதியவர்களுக்கு ஆதரவும், சிறப்பு கவனமும் தேவை என குடியரசுத் துணைத் தலைவர் வலியுறுத்தல்
கோவிட்-19 நிலவும் தற்போதைய சூழலில் முதியோர் மீது சிறப்பு கவனம் செலுத்துவதுடன், அவர்களுக்கு ஆதரவு அளிக்க வேண்டியது அவசியம் என குடியரசுத் துணைத்தலைவர் திரு. எம்.வெங்கையா நாயுடு வலியுறுத்தியுள்ளார். சுகாதார நெருக்கடி மிக்க இதுபோன்ற நிலையில், வயது முதிர்ந்தோர் சந்திக்கும் அபாயத்தின் அளவு அதிகம் என்று கூறிய அவர், வீடுகளில் முதியோர் இருந்தால், கோவிட்-19 தொடர்பான கூடுதல் முன்னெச்சரிக்கை நடவடிக்கைளை குடும்பத்தினரும், இளைஞர்களும் மேற்கொள்ள வேண்டும் என்று அறிவுரை வழங்கினார்.
‘இந்தியாவின் மூத்த குடிமக்கள் சம்பந்தப்பட்ட பிரச்சினைகள்’ என்ற தலைப்பில் குடியரசுத் துணைத்தலைவர் இன்று வெளியிட்டுள்ள முகநூல் பதிவில், மாவட்ட மருத்துவமனைகளில் வயது முதிர்ந்தோருக்கு என தனித்துறையை எப்போதாவது தான் பார்க்க முடிகிறது எனக் கூறியுள்ளார்.
மூத்த குடிமக்கள் பொது இடங்களை எளிதில் அணுகக்கூடிய வகையில் தடுப்புகள் இல்லாமல் பார்த்துக் கொள்ள வேண்டும் என்று குடியரசுத் துணைத்தலைவர் வலியுறுத்தியுள்ளார். நமது நகரங்களும், அவற்றில் உள்ள வசதிகளும் முதியவர்கள் எளிதில் அணுகக்கூடிய வகையில் இருக்க வேண்டும் என அவர் தெரிவித்துள்ளார்.
‘’ முதியவர்களைப் பாதுகாப்பது, இளைஞர்கள் உள்பட ஒவ்வொருவரின் புனிதக் கடமையாகும்’’ என்று அவர் கூறியுள்ளார்.
இந்தியக் கலாச்சாரத்திலும், சமுதாயத்திலும், பெற்றோருக்கு உரிய மரியாதை வழங்கப்படுகிறது என்பதை சுட்டிக்காட்டியுள்ள அவர், மூத்தவர்களின் காலைத் தொட்டு நாம் வணங்கும்போது, அவர்களது அன்பு, அறிவு, அனுபவம் ஆகியவற்றை அங்கீகரித்து, மரியாதை செலுத்துகிறோம் என்று பொருள் என தெரிவித்துள்ளார்.
“சமுதாயத்தில் அமைதியும், இணக்கமும் இருக்க வேண்டும் என நாம் பேசும்போது, மரியாதை மற்றும் நட்பு மூலம் ,தலைமுறைகளுக்கு இடையே இணைப்பை ஏற்படுத்துவதற்கு, குடும்பமே அடிப்படையான இடம் என்பதை நாம் புரிந்துகொள்ள வேண்டும் ‘’என்று அவர் கூறியுள்ளார்.
(Visitor Counter : 159
தொலைதொடர்பு மற்றும் தகவல் தொழில்நுட்ப அமைச்சகம்
உலகளாவிய மொபைல் தொலைத்தொடர்பு அமைப்பின் தலைமைப்பண்பு விருதை 2023 - இந்தியா வென்றுள்ளது
இந்திய தொலைத்தொடர்புத்துறை விடியலைத் தரும் துறையாக உருவாகி வரும் நிலையில், உலகமே உற்றுநோக்கி வருகிறது- திரு அஸ்வினி வைஷ்ணவ்
பிரதமர் திரு நரேந்திர மோடியின் தொலைநோக்குப் பார்வை கொண்ட தலைமைக்கு உலகளவில் அங்கீகாரம் கிடைத்துள்ளது. உலகளாவிய மொபைல் தொலைத்தொடர்பு அமைப்பின் சார்பாக தொலைத்தொடர்புத் துறையில் சிறந்த நடைமுறைகளையும், ஒழுங்குமுறைகளையும் செயலாக்கம் செய்ததற்காக தலைமைப்பண்பு விருதை 2023 – இந்தியா வென்றுள்ளது.
விருது பெறவிருப்பதை தெரிவித்த மத்திய தொலைத்தொடர்பு மின்னணு, தகவல் தொழில்நுட்பம், ரயில்வேத்துறை அமைச்சர் திரு அஸ்வினி வைஷ்ணவ், “உலகளாவிய மொபைல் தொலைத்தொடர்பு அமைப்பின் சார்பாக வழங்கப்படும் விருது தொலைத்தொடர்பு துறையில் பிரதமர் திரு நரேந்திர மோடி கொண்டுவந்த சிறந்த சீர்திருத்தங்களுக்குக் கிடைத்த உலகளாவிய அங்கீகாரம் ஆகும். சீர்திருத்தங்களின் விளைவுகளை நாம் அனைவரும் உணர்கிறோம்.
தொலைத்தொடர்பு உள்கட்டமைப்பு வசதிகளுக்கு அனுமதிகள் வாங்குவதற்கு 230 நாட்கள் என்றிருந்த நிலையில், 8 நாட்களில் ஒப்புதல் அளிக்கப்பட்டு வருகிறது. 85 சதவீதத்திற்கும் மேலாக மொபைல் டவர் அமைப்பது தொடர்பான அனுமதிகள் உடனடியாக வழங்கப்பட்டு வருகிறது. 387 மாவட்டங்களில் 1 லட்சம் இடங்களில் உள்கட்டமைப்பு வசதிகள் ஏற்படுத்தப்பட்டு 5ஜி சேவைகள் உலகில் வேகமாக சென்றடையும் நாடுகளில் ஒன்றாக இந்தியா திகழ்கிறது. இந்திய தொலைத்தொடர்புத்துறை விடியலைத் தரும் துறையாக உருவாகி வரும் நிலையில், உலகமே உற்றுநோக்கி வருகிறது-
உலகளாவிய மொபைல் தொலைத்தொடர்பு அமைப்பானது 750 மொபைல் சேவை வழங்கும் நிறுவனங்களையும், அதனோடு தொடர்புடைய 400 நிறுவனங்களையும் உள்ளடக்கி ஒவ்வொரு ஆண்டும் ஒரு நாட்டிற்கு அங்கீகாரம் அளித்து வருகிறது. பார்சிலோனாவில் 2023 பிப்ரவரி 27 அன்று உலக மொபைல் கூட்டமைப்பில் நடைபெற்ற விழாவில் இந்தியாவிற்கு இந்த விருது கிடைத்தது அறிவிக்கப்பட்டது.
டிஜிட்டல் இந்தியா என்ற பிரதமர் திரு நரேந்திர மோடியின் தொலைநோக்குப் பார்வையின் கீழ் மத்திய அரசு கடந்த செப்டம்பர் 2021-ம் ஆண்டு அமைப்பு ரீதியிலான, நடைமுறை சீர்திருத்தங்களைக் கொண்டு வந்தது. அதற்குப் பிறகு பல்வேறு முன் முயற்சிகள் மேற்கொள்ளப்பட்டன. குறிப்பாக உரிமம் வழங்குவதில் சீர்திருத்த நடவடிக்கைகள், பிரதமரின் கதிசக்தி  வலைதளம் உருவாக்கல், மொபைல் டவர் அமைப்பது தொடர்பான அனுமதிகளை ஒழுங்கு முறைப்படுத்துதல், அலைக்கற்றை ஒதுக்கீடு, செயற்கைக்கோள் சீர்திருத்தங்கள் போன்றவைகள் சிறப்பாக செயல்பட ஆரம்பித்துள்ளன.
பிரதமர் அலுவலகம்
குரு நானக் ஜெயந்தியை முன்னிட்டு, குரு நானக் தேவிற்கு பிரதமர் தலை வணங்கினார்
குரு நானக் ஜெயந்தியை முன்னிட்டு பிரதமர் திரு. நரேந்திர மோடி அவருக்கு தலைவணங்கினார்.
“குரு நானக் ஜெயந்தியை முன்னிட்டு நாம் பெரிதும் மதிக்கத்தக்க திரு. குரு நானக் தேவ் அவர்களுக்கு தலை வணங்குகிறோம். அவரது உன்னத எண்ணங்களை நினைவு கூர்கிறோம்.” என்று பிரதமர் கூறியுள்ளார்.
பாதுகாப்பு அமைச்சகம்
பாதுகாப்பு ஆராய்ச்சி மற்றும் மேம்பாட்டு நிறுவனம் மிகக் குறுகிய தூர இலக்கைத் தாக்கவல்ல இரண்டு ஏவுகனை சோதனையை ஒடிசா கடற்கரையில் வெற்றிகரமாக நடத்தியது
பாதுகாப்பு ஆராய்ச்சி மற்றும் மேம்பாட்டு நிறுவனம் மிகக் குறுகிய தூர இலக்கைத் தாக்கவல்ல இரண்டு ஏவுகனை சோதனையை ஒடிசா மாநிலம் சந்திப்பூர் கடற்கரையையொட்டி உள்ள ஒருங்கிணைந்த சோதனை மையத்தில் வெற்றிகரமாக மார்ச் 14, 2023 அன்று நடத்தியது.
தரையிலிருந்து செலுத்தப்பட்ட ஏவுகனைகள் இலக்குகளை வெற்றிகரமாக இடைமறித்து சோதனையின் நோக்கங்களைப் பூர்த்தி செய்தது.
ஏவுகனை வெற்றிகரமாக செலுத்தப்பட்டதற்காக பாதுகாப்புத்துறை அமைச்சர் திரு ராஜ்நாத் சிங், பாதுகாப்பு ஆராய்ச்சி மற்றும் மேம்பாட்டு நிறுவனம் மற்றும் அது சார்ந்த துறை அதிகாரிகளுக்கு பாராட்டுகளை தெரிவித்துள்ளார். நவீன தொழில்நுட்பத்துடன் வடிவமைக்கப்பட்டுள்ள ஏவுகனை நம் பாதுகாப்புப் படையினருக்கு மேலும் தொழில்நுட்ப ஊக்கத்தை அளிக்கும் என்று தெரிவித்துள்ளார்.
அதேபோல் பாதுகாப்பு ஆராய்ச்சி மற்றும் மேம்பாட்டு நிறுவனத் தலைவரும், பாதுகாப்பு ஆராய்ச்சி மற்றும் மேம்பாட்டுத்துறை செயலாளருமான டாக்டர் சமீர் வி காமத் ஏவுகனையை வெற்றிகரமாக செலுத்திய குழுவினருக்கு வாழ்த்து தெரிவித்துள்ளார்